উত্তরপ্রদেশের বরেলির জেলাশাসকের ফেসবুক পোস্ট ঘিরে উত্তাল হয়ে উঠল সোশ্যাল মিডিয়া। প্রজাতন্ত্র দিবসের দিন ‘তিরঙ্গা যাত্রা’-কে ঘিরে কাসগঞ্জে দুই গোষ্ঠীর মধ্যে সংঘর্ষের ঘটনায় উত্তপ্ত হয়েছিল যোগী আদিত্যনাথের রাজ্য। সেই পরিপ্রেক্ষিতেই পোস্টটি করেছিলেন জেলাশাসক আর বিক্রম সিংহ। 
তিনি লিখেছিলেন, ‘‘অদ্ভুত একটা রেওয়াজ হয়েছে। মুসলমান মহল্লাতে মিছিল নিয়ে যাও ও পাকিস্তান মুর্দাবাদ স্লোগান তোলো। কেন ভাই, ওঁরা কি পাকিস্তানি নাকি?’’ 
এতেই বিতর্ক ছড়ায় সোশ্যাল মিডিয়ায়। প্রজাতন্ত্র দিবসের দিন একদল ‘তিরঙ্গা যাত্রা’ নিয়ে মুসলমান অধ্যুষিত বাদ্দুনগর এলাকায় যায়। সেখান থেকেই সংঘর্ষ ছড়ায়। তাতে ২৩ বছরের এক ব্যক্তির মৃত্যুও হয়।
সর্বভারতীয় এক সংবাদমাধ্যমকে বিক্রম সিংহ বলেন, ‘‘দেখুন এটি একটি ছোট ঘটনা ছিল, কিন্তু এর কী বড় প্রতিক্রিয়া হল! কাসগঞ্জের পুলিশ সুপারকে বদলি করা হল। জেলাশাসকের কাজ নিয়ে প্রশ্ন উঠল। এই ধরনের ঘটনায় উন্নয়নের কাজে প্রভাব পড়ে।’’
তিনি বরেলির একটি ঘটনার কথাও উল্লেখ করেন। তিনি লেখেন একদল শিবভক্ত তীর্থযাত্রী মুসলমান অধ্যুষিত গ্রাম দিয়ে যাওয়ার সময় পাকিস্তান-বিরোধী স্লোগান তোলে। 

বিক্রম প্রশ্ন তুলেছেন, ‘‘কী দরকার এমন ধরনের স্লোগান তোলার? আমার বাড়ির সামনেও এরকম স্লোগান কেউ তুললে আমি বারণ করব।’’
ভারতীয় সেনাবাহিনীর প্রাক্তন কমিশনড অফিসার বিক্রম সিংহের এই পোস্টে তীব্র প্রতিক্রিয়া সৃষ্টি হয়। পরে সেই পোস্ট নিজের দেওয়াল থেকে মুছে দিতে বাধ্য হন তিনি।
পরে ফেসবুকেই ক্ষমা প্রার্থনা করে বিক্রম লেখেন, ‘‘আমার পোস্টটি আইন-শৃঙ্খলা সম্পর্কিত ছিল। আমি ভেবেছিলাম, এটা নিয়ে তাত্ত্বিক আলোচনা হবে। কিন্তু দুর্ভাগ্যজনক ভাবে এটা একটা অন্য মোড় নিল।’’
অনেকেই ভারতে পাকিস্তানের পতাকা নিয়ে মিছিল করেছে বলে ছবি পোস্ট করেন বিক্রম সিংহের দেওয়ালেই। আবার অনেকে তাঁকে বাহবাও জানান।
বিক্রমও ক্ষমা প্রার্থনা করার পরেও লেখেন, ‘‘পাকিস্তান আমাদের শত্রু তাতে কোনও সন্দেহ নেই। আমাদের মুসলমান আমাদেরই, তাতেও কোনও সন্দেহ নেই।’’